stanford-oval/wikipedia huggingface dataset:
סיסי מקדונלד
התקשורת, תשומת הלב הציבורית והיחס כלפי מקדונלד

באפריל 2012, דיברה הסופרת קייט בורנשטיין על מקדונלד בתוכנית הפוליטית של מליסה האריס-פרי, והשוותה בין המקרה שלה לבין פרשת ג'ורג' צימרמן, אדם לבן אשר ירה למוות בטרייוון מרטין, צעיר אפרו-אמריקאי חף מפשע, וזוכה בטענה של הגנה עצמית, כאשר בורנשטיין הדגישה את תמיכתה במקדונלד (גם סיפור חייה של בורנשטיין דומה לזה של מקדונלד בשל העובדה ששתיהן טרנסקסואליות).
בשל היותה של מקדונלד טרנסג'נדרית, המשפט תפס את תשומת לבם של פעילי זכויות להט"ב (בנוסף לבורנשטיין), ביניהם הסופרת לסלי פיינברג שכתבה: "הזכות להגנה עצמית מפני כל צורות הדיכוי - רוח סטונוול - היא בלב הדרישה לשחרר את מקדונלד". קם גורדון, חבר מועצת העיר מיניאפוליס, הצהיר גם הוא על תמיכתן במקדונלד וכינה את התקרית "דוגמה נוספת כיצד נשים טרנסג'נדריות שחורות הופכות מטרה לשנאה ולאלימות על בסיס זהותן". סוזאן אלן, חברת בית המחוקקים של מינסוטה, קראה לפרימן לשקול את "הנסיבות המקלות" במקרה. במאי 2013, המאמר של מרק למונט היל באתר Ebony.com תחת הכותרת "למה איננו נלחמים עבור סיסי מקדונלד?", זכה בפרס GLAAD Media על "מאמר עיתונאי דיגיטלי מצטיין".
תומכיה של מקדונלד, הן מקהילת הלהט"ב והן מחוצה לה, קיימו מחוץ לכלא הנפין הפגנות ומסיבות ריקודים לכבודה, ולמעלה מ-18,000 אנשים חתמו על עצומה הקוראת לפרימן לבטל את כתב האישום נגדה ולשחררה. ביוני 2012, קבוצת להט"ב שכינתה עצמה "פלוגת ההתקפה הקווירית" החליטה, כזכר לאירוע התקיפה של מקדונלד מצד פלהרטי, לקחת אחריות על השלכת בקבוק תבערה דרך חלון בנק וולס פרגו בעיר פורטלנד שבאורגון, זאת כמעשה סולידריות עם מקדונלד. עם זאת, קייטי ברג'ס, מנכ"לית רשת התמיכה לנוער טרנסג'נדרי, אמרה כי לקבוצה זו אין כל קשר לתומכיה של מקדונלד במיניאפוליס. ברג'ס אמרה כי התמיכה הגבוהה שמקדונלד זוכה לה היא בשל התפיסה כי מקדונלד עומדת למשפט "על היותה שורדת של פשע שנאה".
מאסר

בעת שחיכתה למשפטה הוחזקה מקדונלד במקביל במעצר מופרד ובמעצר בית. במאי 2012, אמר מיכאל פרידמן מהמרכז לזכויות משפטיות, כי אין סיכוי שמקדונלד תשלח לבית כלא לנשים בשל זהותה המינית. ברג'ס אמרה בתגובה ש"אנשים נוטים לחשוב על האופן שבו סיסי מזהה עצמה כאישה ולומר כי יש לאפשר לה ללכת למתקן לנשים... אבל למעשה אין היסטוריה של כליאת אנשים טרנסג'נדרים לפי הזהות המגדרית שלהם. לכן כאשר תגיע סיסי לכלא הקבוע שלה, היא תבדוק ותחליט האם היא מרגישה שם בטוחה. אם לא, היא תגיש תביעה אזרחית כנגד מחלקת הכליאה על מנת להיות מוצבת מחדש במקום בטוח יותר, שיכול להיות, ויכול גם לא להיות - בית כלא לנשים". לאחר מאסרה אמרה מקדונלד כי "עמדה בפני דברים גרועים מהכלא בחייה", ושזה לא משנה עבורה אם תישלח לבית כלא של גברים או נשים. בעקבות הרשעתה, פרסמה דוברת מחלקת הכליאה של מינסוטה כי מקדונלד תמוקם במתקן סנט קלאוד המיועד לגברים בוגרים. את מלוא מאסרה ריצתה מקדונלד עם גברים, אולם עצומה הביאה לכך שתמשיך לקבל שם את הטיפול ההורמונלי שלה מבלי שיפריעו לה לבסס, להגדיר ולפתח את זהותה המינית.
שחרור

מקדונלד שוחררה בבוקר 13 בינואר 2014, לאחר שריצתה 19 חודשי מאסר בפועל. מקדונלד נשארה תחת מעקב עד להשלמת 41 החודשים שנגזרו עליה. סרט דוקומנטרי המבוסס על חייה של מקדונלד ועל הפרשה יצא בדצמבר 2013 ונקרא "FREE CeCe". בסרט מככבים השחקנים לברן קוקס וג'ק גרס.
הערות שוליים

↑  WATCH: Laverne Cox Rocks The View, www.advocate.com, ‏2014-11-28 (באנגלית)
↑  CeCe McDonald murder trial - Page 1 - News - Minneapolis - City Pages, web.archive.org, ‏2014-01-22
↑  Tony Merevick, After 19 Months In Men's Prison, CeCe McDonald Released, BuzzFeed (באנגלית)
| --- | --- |
בקרת זהויות :  ISNI: 0000 0004 9825 3902  LCCN: no2017060412  VIAF: 45149485930793421964   WorldCat (עם VIAF): 45149485930793421964
המנהיג העליון של סין

המונח האנגלי Paramount Leader (בעברית: המנהיג העליון, בסינית מסורתית:最高領導人, בסינית מפושטת:最高领导人 ; בפין-יין : Zuìgāo Lǐngdǎorén - דזווֵיגאו לינגדאוזֶ'ן) בפוליטיקה הסינית המודרנית, מתייחס למנהיג הפוליטי הבולט ביותר ברפובליקה העממית של סין. בדרך כלל, מדובר על המזכיר הכללי של המפלגה הקומוניסטית של סין. המנהיג העליון של סין נחשב, בזמן 'כהונתו', לאחד האנשים החזקים ביותר בעולם, בהתחשב בכך שרבים רואים את סין כמעצמת על בהתהוות. המונח "המנהיג העליון" איננו שם של משרה רשמית, אלא תואר לא-רשמי, שמשמעותו הוא המנהיג הבולט ביותר של סין בתקופה מסוימת. ישנה חפיפה רבה בין המונחים "המנהיג העליון" ו"ליבת ההנהגה", אך אלו עדיין שני מונחים שונים.
השימוש במונח פחת לאחר סיום תקופת מנהיגותו של דנג שיאופינג ב-1989. כיום, המנהיג הבולט ביותר של סין משמש בדרך כלל גם כנשיא, ולכן מכונה בפשטות "נשיא סין". זאת אף על פי שמשרת הנשיא בסין טקסית בעיקרה, ועיקר כוחו של המנהיג נובע מהיותו המזכיר הכללי של המפלגה הקומוניסטית של סין. למשל, נשיא סין הנוכחי, שי ג'ינגפינג, נכנס לתפקיד הנשיא במרץ 2013, אבל התמנה לתפקיד המזכיר הכללי של המפלגה הקומוניסטית של סין כבר בנובמבר 2012, ולכן, שי הוא "המנהיג העליון" מאז נובמבר 2012.
היסטוריה

החל מ-1949, מאו דזה דונג היה המנהיג הבלתי מעורער של סין הקומוניסטית. בשלב מסוים מאו היה יושב ראש (המזכיר הכללי של) המפלגה הקומוניסטית של סין, יושב ראש הוועדה הצבאית המרכזית ונשיא סין. בכך היה למנהיג המפלגה, ראש המדינה וראש הצבא.
לאחר מהפכת התרבות, נוצר קונצנזוס רחב לכך שעל מנת למנוע אירועים דומים בעתיד, יש צורך באיזונים ובלמים, שימנעו מצב של 'שלטון של אדם אחד' כמו שהיה בימי מאו. בתחילת שנות השמונים, הנהגת סין חוותה מעין "הפרדת רשויות", שבמסגרתה משרות המזכיר הכללי של המפלגה, הנשיא וראש הממשלה הוחזקו על ידי אנשים שונים. לדוגמה, בשנת 1985, המזכיר הכללי של המפלגה היה הו יאו בנג, הנשיא היה לי שיניין וראש הממשלה היה זאו זיאנג. למרות זאת, דנג שיאופינג עדיין נחשב למנהיג בפועל של המדינה במהלך תקופה זו. הו וזאו ירדו מכוחם בשנות ה-80 המאוחרות, אך דנג שמר על כוחו הפוליטי. "הפרדת הרשויות" הזו הייתה בולטת במיוחד במהלך כהונתו של חו ג'ינטאו.
המונח "המנהיג העליון" שימש כדי לתאר את יורשיו של דנג בתור מנהיגי המדינה, ג'יאנג דזה-מין וחו ג'ינטאו, שאמנם החזיקו ביותר תפקיד הנהגה, אבל באופן כללי לא הגיעו לרמת כוחו של דנג. לאחר תקופת מנהיגותו של דנג, ניתן דגש רב יותר על "הנהגה משותפת", כשהמנהיג העליון הוא 'ראשון בין שווים', ומפעיל את כוחו בהתאם לקונצנזוס בוועדה המתמדת של הפוליטביורו.
החל מ-1993, ג'יאנג החזיק באופן רשמי בתפקיד המזכיר הכללי של המפלגה (ראש המפלגה), יושב ראש הוועדה הצבאית המרכזית (המפקד העליון של הצבא) ונשיא סין (ראש המדינה). ג'יאנג עזב את תפקידו כמזכיר הכללי של המפלגה ב-2002 ואת תפקידו כנשיא ב-2003, אך המשיך להחזיק בתפקיד יושב ראש הוועדה הצבאית המרכזית. לכוח צבאי תמיד היה חלק חשוב בהפעלת כוח פוליטי בסין הקומוניסטית, ובכך שהמשיך לעמוד בראש הצבא, שמר לעצמו ג'יאנג מידה מה של כוח רשמי.
כאשר שי ג'ינפינג התמנה למזכיר הכללי של המפלגה וליושב ראש הוועדה הצבאית המרכזית (ובכך, למנהיג העליון), הוקמו שני גופים חדשים, "הוועדה המרכזית לביטחון לאומי" ו"קבוצת ההנהגה המרכזית של הרפורמות המקיפות העמוקות", לכאורה, בגלל הרמה הגבוהה ביותר של ריכוז כוח פוליטי אצל "המנהיג העליון" מאז תקופת מנהיגותו של דנג. המשימות של שני הגופים שהוקמו הן, בהתאמה, הכוונת המדיניות הכללית בנושא ביטחון לאומי, וקביעת סדר היום של הרפורמות הכלכליות. המזכיר הכללי של המפלגה עומד בראש שני הגופים.
רשימת המנהיגים

מכיוון ש"המנהיג העליון" זו לא משרה רשמית, רשימה זו היא למעשה רשימה של האנשים אשר היו, במהלך התקופה שמצוינת בסוגריים ליד שמם, המנהיגים הפוליטיים החזקים ביותר בסין. להלן:
מאו דזה דונג (1 באוקטובר 1949 עד 9 בספטמבר 1976, במשך כמעט 27 שנים)
חואה גוופנג (9 בספטמבר 1976 עד 22 בדצמבר 1978, במשך שנתיים ושלושה חודשים)
דנג שיאופינג (22 בדצמבר 1978 עד 9 בנובמבר 1989, במשך 10 שנים ו-11 חודשים)
ג'יאנג דזה-מין (9 בנובמבר 1989 עד 15 בנובמבר 2002, במשך 13 שנים)
חו ג'ינטאו (15 בנובמבר 2002 עד 15 בנובמבר 2012, במשך 10 שנים)
שי ג'ינפינג (15 בנובמבר 2012 - מכהן)
כל המנהיגים כיהנו באחד או יותר מארבעת התפקידים הבאים: יושב ראש הוועדה הצבאית המרכזית, נשיא סין, המזכיר הכללי של המפלגה הקומוניסטית של סין או ראש ממשלת סין.
לעיתים מכונים האנשים ברשימה זו "שליטי סין".
הערות שוליים

↑   Associated Press, הניו יורק טיימס, החזק ביותר מאז מאו: שי ג'ינפינג הכריז על כהונה שלישית כנשיא סין, באתר הארץ, 23 באוקטובר 2022
↑  חדשות חוץ, סין: ראש הממשלה החדש נכנס לתפקידו, הכלכלה בראש סדר העדיפויות, באתר כלכליסט, 11 במרץ 2023
↑  מאמר ב-BBC על מבנה השלטון בסין
↑  כתבה על הנושא (בסינית) (ארכיון)
גרמנית

| --- | --- |

 מדינות:  גרמניה, אוסטריה, שווייץ, ליכטנשטיין, לוקסמבורג, דנמרק, בלגיה, איטליה, נמיביה ונוספות
 אזורים:  אירופה
 דוברים:  180 מיליון
 שפת אם:  90–100 מיליון
 כתב:  אלפבית לטיני
 משפחה:  הודו־אירופית גרמאנית מערבית עלית גרמנית
 לאום:  אוסטריה אוסטריה בלגיה בלגיה גרמניה גרמניה לוקסמבורג לוקסמבורג ליכטנשטיין ליכטנשטיין שווייץ שווייץ  שפה אזורית: טרנטינו - אלטו אדיג'ה טרנטינו - אלטו אדיג'ה שבאיטליה דנמרק דנמרק
 ארגון:  האיחוד האירופי
 מוסד:  אין
 קוד שפה:  de 
 קוד ISO 639-1:  de 
 קוד ISO 639-2:  deu 
 קוד ISO 639-3:  deu 
 ראו גם:  שפה • כתב • רשימת שפות
 
גרמנית (‏Deutschקובץ:De-Deutsch.ogg‏Ⓘ‏ – דּוֹיְטְש) היא שפה גרמאנית מערבית השייכת לקבוצת השפות הגרמאניות במשפחת השפות ההודו־אירופיות. זוהי אחת השפות המדוברות בעולם עם מעל 100 מיליון אירופים הדוברים אותה כשפת אם. גרמנית היא השפה המדוברת ביותר באיחוד האירופי כשפת אם. היא השפה השלישית או הרביעית בפופולריות שלה כשפה זרה הנלמדת ברחבי העולם, והשנייה בפופולריות שלה כשפה זרה באירופה. היא אחת השפות הרשמיות של האיחוד האירופי.
הגרמנית מדוברת בעיקר בגרמניה, אוסטריה, ליכטנשטיין, חלקים גדולים של שווייץ, לוקסמבורג, אזור דרום טירול (Südtirol) שבאיטליה, חלק קטן מפולין, הקנטונים המזרחיים בבלגיה, אזורים ברומניה ובצ'כיה, חבל אלזס וחלק מחבל לורן בצרפת. בנוסף, במושבות לשעבר של גרמניה, דוגמת נמיביה, ישנם חלקים באוכלוסייה הדוברים גרמנית, ויש גם כמה מיעוטים דוברי גרמנית במזרח־אירופה ברוסיה, בהונגריה ובסלובניה. גם בצפון אמריקה ובמדינות בדרום אמריקה כארגנטינה ישנן קהילות דוברות גרמנית. כמו כן האמיש וחלק מהמנוניטים מדברים בניב גרמני.
שמות השפה

לגרמנית שמות רבים בשפות שונות, אשר כולם נובעים מחמישה שורשים:
טאוטוני, אשר משמעותו בגרמנית עתיקה הוא "עם" או "מקומי", העניק לגרמנית את שמה בשפה הגרמנית עצמה (Deutsch, מבוטא "דוֹיְטשׁ"), באיטלקית (Tedesco), בכל השפות הסקנדינביות (Tysk) וכן ביפנית, בסינית ובקוריאנית. ביידיש קיימת המילה טייטש, שפירושה היה גרמנית, או הלשון המדוברת, וממנה המילה היידית "איבּעֶר-טייטשן" שפירושה לתרגם. ביידיש מודרנית נקראת הגרמנית "דייטש".
השבט הסקסוני, אשר שמו נובע מכלי נשקם saks, ואשר שפתם, גרמנית תחתית (Plattdüütsch), השפיעה על כל אזור הים הבלטי, העניק לגרמנית את שמה בפינית ובאסטונית: Saksa.
השבט האלמאני העניק לגרמנית את שמה בצרפתית, בספרדית, וגם בערבית ובטורקית (בכל השפות: "אלֵמַן" או "אלמאניה").
השבטים הגרמאניים העניקו לגרמנית את שמה בעברית, באנגלית, ברומנית וביוונית.
השורש הסלאבי העתיק něm, המקביל לשורש העברי א-ל-מ, העניק לגרמנית את שמה בכל השפות הסלאביות: בבולגרית "נֵמסקי", בצ'כית "נמצ'ינה", ברוסית "נמצקי" וכו'. שתי שפות שאינן סלאביות קלטו אף הן שם זה: רומנית (בה גרסתה העממית הנה: "Nemţeşte", אך גם באופן רשמי: "Germană") והונגרית (Német). בנוסף, שמה הערבי של אוסטריה הוא "א-נמסא" (النمسا), שם שגם הוא נובע מהשורש הסלאבי.
בתקופות קודמות של העברית כונתה השפה "אשכנזית", שם שנגזר מהשם התנ"כי "אשכנז".
הגיית השפה וכתיבתה

השפה הגרמנית, כמו כל שפה אירופאית, נכתבת משמאל לימין. האלף בית הגרמני מונה 26 אותיות ולכל אחת מהן שתי צורות שונות בגודלן ובצורתן. כל משפט מתחיל באות גדולה וגם כל שם עצם וכל שם פרטי מתחילים באות גדולה. להלן שמן וצורותיהן של האותיות השונות:
|  | סדקי | סדקי | ענבלי | ענבלי | וילוני | וילוני | חיכי | חיכי | בתר־מכתשי | בתר־מכתשי | מכתשי | מכתשי | שפתי (־שִנִּי) | שפתי (־שִנִּי) |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| אפי |  |  |  |  | ŋ |  |  |  |  |  | n |  | m |  |
| סותם |  | (ʔ) |  |  | g | k |  |  |  |  | d | t | b | p |
| מחוכך |  |  |  |  |  |  |  |  | ʤ | ʧ |  | ʦ |  | p̪f |
| חוכך |  | h | ʁ |  |  | x |  | [ç] | ʒ | ʃ | z | s | v | f |
| מקורב (צדי) |  |  | ʁ |  |  |  | j |  |  |  |  |  |  |  |
| מקורב (צדי) |  |  |  |  |  |  |  |  |  |  | l |  |  |  |
| רוטט |  |  | [ʀ] |  |  |  |  |  |  |  | [r] |  |  |  |
 * פונמות זרות  * אלופון /x/ לאחר /i/ או פונמה בהקשרי ניבים  * אלופוני /ʁ/. ‏[r] ייחודי לניב בוואריה וכדומה
העיצורים
| 0 | 1 | 2 |
| --- | --- | --- |
העיצורים
| הסימון הגרפי | תעתיק IPA | הערך הפונטי |
| Bb | p | נהגה כהגיית פ"א בסופי הברות/מילים |
| Bb | b | נהגה כהגיית בי"ת דגושה בשאר המקרים |
| Ch/ch | x | נהגה כהגיית כ"ף רפה אחר a o u והדיפתונג au |
| Ch/ch | k | נהגה כהגיית כ"ף לפני s |
| Ch/ch | ç | נהגה בשאר המקרים כצליל בין ש ימנית ל־כ רפה הדומה ללחישת החתול במילה weich (ענוג). |
| Ch/ch | ʧ | נהגה כהגיית צד"י עם גרש (צ') בסיומת ההקטנה chen, כמו במילה mädchen (ילדה) |
| ck | k | נהגה כהגיית כ"ף |
| Dd | t | נהגה כהגיית ת"ו בסופי הברות/מילים |
| Dd | d | נהגה כהגיית דל"ת בשאר המקרים |
| Dsch/dsch | ʤ | נהגה כהגיית גימ"ל גרושה, מופיע במילים שאולות |
| dt | t | נהגה כהגיית ת"ו |
| Ff | f | נהגה כהגיית פ"א רפה |
| Gg | k | נהגה כהגיית כ"ף בסוף הברה |
| Gg | ɡ | נהגה כהגיית גימ"ל בראש הברה |
| Gg | ç | נהגה כהגיית ch הנ"ל בסוף מילה לאחר i |
| Hh | ː | אינו נהגה אחר התנועות, אך מאריכן |
| Hh | h | נהגה כהגיית ה"א |
| Jj | j | נהגה כהגיית יו"ד עיצורית |
| Kk | k | נהגה כהגיית כ"ף |
| Ll | l | נהגה כהגיית למ"ד |
| Mm | m | נהגה כהגיית מ"ם |
| Nn | n | נהגה כהגיית נו"ן |
| Nn | ɔ̃, ɑ̃ | במילים שאולות מצרפתית (למשל der Balkon, das Restaurant) נהגה כתנועה מאונפפת |
| ng | ŋ | נהגה כהגיית נו"ן במילה אנגליה |
| Pp | p | נהגה כהגיית פ"א |
| Pf/pf | p̪f | נהגה פְּף (כמו במילה Das Pferd) |
| Qu/qu | kv | נהגה כְּוו |
| Rr | [ɐ]  | בין תנועה לעיצור/אחר תנועה בסוף מילה – נהגה מאוד רפה, או כמעט ואינו נשמע |
| Rr | ʁ ~ ʀ ~ r | נהגה כהגיית רי"ש מודרנית בשאר המקרים (חילופים חפשיים) |
| Ss | s | נהגה כהגיית סמ"ך בסופי הברות/מילים, וכן לפני עיצורים |
| Ss | z | נהגה כהגיית זי"ן לפני תנועות |
| Ss | ʃ | נהגה כהגיית שי"ן ימנית לפני p t בראשי הברות, למעט כמה מילים זרות |
| ß | s | נהגה כהגיית סמ"ך; ללא גרסה מוגדלת לאות זאת, כיוון שנוצרה כשילוב גרפי ss |
| Sch/sch | ʃ | נהגה כהגיית שי"ן ימנית |
| Tt | t | נהגה כהגיית ת"ו |
| Tsch/tsch | ʧ | נהגה כהגיית צד"י גרושה |
| Vv | v~f | נהגה כהגיית פ"א רפה במילים ממוצא גרמני; כהגיית בי"ת רפה במילים ממוצא לטיני |
| Ww | v | נהגה כהגיית בי"ת רפה |
| Xx | ks | נהגה כְּסְ, מופיע בעיקר במילים שאולות |
| Yy | j | נהגה כיו"ד עיצורית, מופיע במילים שאולות (גם תנועה – להלן תנועות) |
| Zz | ʦ | נהגה כהגיית צד"י מודרנית |
הגיית השפה וכתיבתה > התנועות

בגרמנית 8 תנועות בסיסיות: [a ɛ e i o ø u y]. כיוון שמשך ההגייה בשפה הוא פונמי, כל תנועה יכולה להגות ארוכה או קצרה, ועל כן ישנן 16 תנועות, שמונה קצרות ושמונה ארוכות (תנועה קצרה אחת /ɛ/ עם שתי גרסאות ארוכות [ɛː eː] וארוכה אחת /eː/ עם שתי גרסאות קצרות, מוטעמת [ɛ] ולא־מוטעמת [ǝ]). כפי שקורה בשפות רבות בעלות משך תנועות פונמי, גם בגרמנית התנועות הקצרות מתמרכזות (לכיוון מרכז חלל הפה). על כן זהו מצאי התנועות בגרמנית:
תנועות קצרות: [a ɛ œ ǝ ɪ ʏ ʊ ɔ]
תנועות ארוכות: [aː ɛː øː eː iː yː uː oː]
| התנועות> הסימון הגרפי | התנועות> תעתיק IPA | התנועות> הערך הפונטי |
| --- | --- | --- |
| Aa | ‏(ː)‏[ä]  | נהגית כהגיית פתח |
| Aa | ‏(ː)‏[ä]  | נהגית כהגיית פתח ארוכה |
| Ää | ‏(ː)‏ɛ | נהגית כהגיית e במילה האנגלית Net |
| Ää | ‏(ː)‏ɛ | נהגית כהגיית e הנ"ל אך ארוכה |
| Ee | ‏(ː)‏ɛ | בהברה מוטעמת נהגית כהגיית ä הקצרה |
| Ee | ə | בהברה בלתי־מוטעמת נהגית כהגיית a במילה האנגלית About |
| Ee | ː‏[e]  | נהגה כצירי אשכנזי ארוך |
| Ii | [ɪ]  | נהגית כהגיית i במילה האנגלית Bit |
| Ii | ː[i]  | נהגית כהגיית חיריק ארוכה |
| Oo | [ɔ]  | נהגית כהגיית חולם, כבמילה האנגלית For (אך קצר) |
| Oo | ː‏[o]  | נהגית כחולם סגור יותר וארוך |
| Öö | [œ]  | ליצור עם השפתיים "אוֹ" (o) ובלא לשנותן לומר "אֶה" (e). לעיתים ארוכה וסגורה  כבמילה hören וּלעיתים קצרה וּפתוחה כבמילה Förster |
| Öö | ø̞ː | נהגית כצירי מעוגלת וארוכה |
| Uu | [ʊ]  | נהגית כקובוץ, כבמילה האנגלית Took |
| Uu | ː‏[u]  | נהגית כשורוק ארוכה |
| Üü | [ʏ]  | ליצור עם השפתיים "אוּ" (u) ובלא לשנותן לומר i כבמילה האנגלית it |
| Üü | ː‏[y]  | נהגית כחיריק מעוגלת ארוכה. ליצור עם השפתיים "אוּ" (u) ובלא לשנותן לומר "אִי" (i) |
| Yy | ʏ | מופיעה במילים שאולות, נהגית כ־ü הקצרה או כ־i קצרה בסוף מילה |
| Yy | ɪ | מופיעה במילים שאולות, נהגית כ־ü הקצרה או כ־i קצרה בסוף מילה |
הגיית השפה וכתיבתה > התנועות > הדיפתונגים

| הסימון הגרפי | תעתיק IPA | הערך הפונטי |
| --- | --- | --- |
| Ai/ai, Ei/ei, Ay/ay, Ey/ey | aɪ̯ | אַיְ |
| Au/au | aʊ̯ | אַוּ |
| Äu/äu, Eu/eu | ɔʏ̯ | אוֹיְ |
אוצר מילים

אוצר המילים בגרמנית הוא נרחב. בגרמנית קיימות במקרים רבים, לצד מילים "בינלאומיות" (שרובן הגיעו מלטינית, בעיקר דרך הפילטר של הצרפתית), מילים גרמניות מקוריות המשמשות לציון אותו מושג. דוגמאות:
טלוויזיה. לצד הקיצור TV נפוצה בגרמנית המילה Fernseher, שפירושה המילולי: "צופה מרחוק".
מחשב. לצד Computer נפוצה המילה Rechner, שפירושה המילולי: "דבר שמְחַשֵּׁב".
סובלנות. לצד המילה Toleranz, שמקורה בצרפתית, קיימת המילה Entgegenkommen, שפירושה המילולי: "לבוא לקראת". מקור הביטוי העברי במילה גרמנית זו.
ספריה. לצד המילה Bibliothek, שמקורה בצרפתית (Bibliothèque) קיימת המילה הגרמנית Bücherei, שמקורה במילה Buch – "ספר".
אחד המאפיינים הידועים ביותר של הגרמנית הוא יכולתה להצמיד מילים בזו אחר זו לכדי יצירת מילה אחת ארוכה. מילים בנות למעלה מ־15 אותיות, המורכבות מ־3 עד 6 מילים קטנות, אינן מחזה נדיר. הדבר נובע מהעדר כמעט מוחלט של צורת הסמיכות בגרמנית, אשר שכיחה למדי באנגלית ובעברית. דוגמאות:
Bahnliniennetzplan ("מפת קווי רשת הרכבות", Bahn-linien-netz-plan). בעברית שלוש המילים הראשונות נמצאות בסמיכות, ואף משתנות מעט בהתאם.
Studentenkrankenversicherung ("ביטוח רפואי לסטודנטים", Studenten-kranken-versicherung).
Überschallgeschwindigkeit ("מהירות על־קולית", Über-schall-geschwindigkeit).
Bezirksschornsteinfegermeister ("מומחה המחוז לניקוי ארובות אבן", Bezirks-schorn-stein-feger-meister).
Rundfunkgebührenabwicklungskonto ("חשבון בנק לטיפול באגרת הטלוויזיה והרדיו", Rund-funk-gebühren-abwicklungs-konto)
Donaudampfschiffahrtselektrizitätenhauptbetriebswerkbauunterbeamtengesellschaft ("המועדון למנהלים במשרד הראשי של שירותי הסירות החשמליות בדנובה", Donau-dampf-schif-fahrts-elektrizitäten-haupt-betriebs-werk-bau-unter-beamten-gesellschaft). מילה מבודחת שנועדה להיות סאטירה על אורך המילים בשפה הגרמנית, והייתה כינויו של מועדון בווינה. אחת המילים הארוכות בשפה אשר בשימוש ממשי היא:
Rechtsschutzversicherungsgesellschaften ("חברות ביטוח הנותנות הגנה משפטית", Rechts-schutz-versicherungs-gesellschaften).
מאפיין נוסף של הגרמנית הוא הרכבת המילים המודולרית שלה. אין־ספור מילים מורכבות מגזע בסיסי ומשורת תחיליות, המשנות לעיתים לחלוטין את משמעות הגזע. בנוסף, למילים רבות בגרמנית שתיים, שלוש ואף יותר משמעויות, השונות לגמרי זו מזו. לדוגמה:
Satz: "משפט", "מערך", "סעיף". השורש הבסיסי.
Einsatz: "שימוש", "תפקיד", "משימה", "התחייבות", "השקעה".
Absatz: "שבירה", "סדק", "עקב של נעל", "מרפסת", "פסקה".
Aussatz: "מחלת הצרעת".
Aufsatz: "מאמר", "מכסה (של קופסה)".
Versatz: "סטייה" או "אי־התאמה" (בהנדסה).
Vorsatz: "כוונה", "מטרה", "החלטה".
Ersatz: "תחלופה", "ממלא־מקום", "תירוץ".
Ansatz: "נקודת יציאה", "כתף", "תוספת" (מונחים הנדסיים).
Umsatz: "פדיון" (מונח בכלכלה).
תופעה זו קיימת גם בפעלים. פעלים המורכבים מגזע בסיסי ומתחילית נקראים "פעלים פריקים".
אוצר המילים בשפה מוערך בין 330,000 ל־500,000.
כללי הכתיב החדש

בשנת 1996 הסכימו גרמניה, שווייץ ואוסטריה לבצע רפורמה באופן כתיבת הגרמנית. רפורמה זו מכונה "Neue Rechtschreibung" או "Rechtschreibreform" – "האיות החדש" או "רפורמת האיות". במסגרת תוכנית זו שונו התווים בשפה ודרך האיות של כ־12 אלף מילים.
עיקרי הרפורמה הם:
האות ß ושימושה:
הפסקת השימוש באות ß לטובת ss לאחר תנועות קצרות.
השימוש באות ß בכתיב החדש הוא אך ורק לאחר תנועות ארוכות ודיפתונגים.
הפסקת השמטת אותיות בחיבור בין מילים, יוצאי הדופן רק dennoch, Drittel, Hoheit, Mittag.
סטנדרטיזציית מילים המושאלות משפות זרות.
לדוגמה: Mikrofon, Geografie, Panter, Tunfisch, Differenzial, Jogurt, Spagetti, Schikoree, Portmonee.
פירוק חלק מהמילים הארוכות למרכיביהן:
מילים מחוברות מפורקות למרכיביהן אם אלו הם פועל־פועל, שם־פועל, תואר־פועל, תואר הפועל־פועל, תואר הפועל־תואר/תואר הפועל.
מילים שייכתבו במחובר אף־על־פי־כן: irgendetwas, irgendjemand, umso (desto), zurzeit (derzeit)‎.
צירוף מילים וספרות:
ספרה והשם אותו היא מתארת (לדוגמה: 8-mal, 20-jährig) יופרדו במקף.
ספרה וסופית (לדוגמה: 30er Jahre, 100%ig, 12tel) יכתבו ביחד.
שינוי חוקי הגדלת/הקטנת אות:
כינויי גוף שני (לדוגמה: du, ihr, dein, euer) לא יוגדלו.
שם התואר בצירופים שגורים של תואר+שם עצם (לדוגמה: der goldene Schnitt, das schwarze Brett) לא יוגדלו.
שמות תואר המסתיימים ב-isch (שמות עצם שהופכים לתואר) לא יוגדלו.
תיאורי זמן לאחר המילים "gestern", "heute", "morgen" יוגדלו.
שמות עצם שהיו חלק ממילים מורכבות שלא שימשו כשמות עצם (לדוגמה: Recht behalten, Schuld haben) יוגדלו לאחר ההפרדה.
מילים שמקורן אינו שם עצם (לדוגמה: der Einzelne, als Erster, das Gleiche, des Weiteren, im Allgemeinen, auf Deutsch, in Schwarz) יוגדלו כאשר הן משמשות כשם עצם בעיקר לאחר מילות יחס.
זוגות (לדוגמה: Jung und Alt, Groß und Klein) יוגדלו.
חוקי פיסוק:
ניתן לוותר על הפסיק לפני מילות החיבור und,‏ oder וכדומה.
ניתן לוותר על הפסיק לאחר שמות פועל ולפני תכלית, אך לא לפני כינויי זיקה.
סימן פסיק חדש לאחר הסגר.
הרפורמה עוררה התנגדות רבה בקרב אנשי רוח וסופרים. בשנת 2004 הודיעו אף העיתונים הגדולים בגרמניה על זניחת האיות החדש. למרות זאת דבקים בו חוגים בממשל הפדרלי הגרמני כמו גם באוסטריה ובשווייץ.
הדקדוק הגרמני > מערכת הפועל הגרמני

בגרמנית ישנם 12 זמנים: חמישה זמנים פשוטים, וחמישה זמני פרפקט, ציווי ומקור (אינפיניטיב).
ישנם שלושה סוגי פעלים:
1. פעלים "חלשים" הנוטים בצורות העבר – פרטריטום והבינוני הפעול (פרטיציפ II) – באמצעות הוספת עיצור סותם שיני אטום לגזע הפועל (/t/), לדוגמה:
sagen – sagte – gesagt
machen – machte – gemacht
drücken – drückte – gedrückt
2. פעלים "חזקים" הנוטים בצורות העבר באמצעות שינוי תנועה בגזע הפועל (אבלאוט), לדוגמה:
schreiben – schrieb – geschrieben
ziehen – zog – gezogen
essen – aß – gegessen
3. פעלים "מעורבים" (gemischte Verben) המשלבים שינוי תנועה והוספת עיצור שיני בנטיית העבר, לדוגמה:
denken – dachte – gedacht
nennen – nannte – genannt
כמו כן, קיימים פעלים בלתי־רגילים לחלוטין, כפועל sein (להיות), המאגד בתוכו מספר רב של צורות ואינו משתייך לאף אחת מהקבוצות הנ"ל.
הדקדוק הגרמני > מערכת הפועל הגרמני > נטיית הפועל

| נטיית הפועל sagen (פועל חלש)> גוף | נטיית הפועל sagen (פועל חלש)> הווה | נטיית הפועל sagen (פועל חלש)> עבר (פרטריט) | נטיית הפועל sagen (פועל חלש)> קוניונקטיב I | נטיית הפועל sagen (פועל חלש)> קוניונקטיב II | נטיית הפועל sagen (פועל חלש)>  |
| --- | --- | --- | --- | --- | --- |
| ראשון יחיד | sag-e | sag-te | sag-e | sag-te |  |
| שני יחיד | sag-st | sag-test | sag-est | sag-test |  |
| שלישי יחיד | sag-t | sag-te | sag-e | sag-te |  |
| ראשון רבים | sag-en | sag-ten | sag-en | sag-ten |  |
| שני רבים | sag-t | sag-tet | sag-et | sag-tet |  |
| שלישי רבים | sag-en | sag-ten | sag-en | sag-ten |  |

| נטיית הפועל kommen (פועל חזק)> גוף | נטיית הפועל kommen (פועל חזק)> הווה | נטיית הפועל kommen (פועל חזק)> עבר (פרטריט) | נטיית הפועל kommen (פועל חזק)> קוניונקטיב I | נטיית הפועל kommen (פועל חזק)> קוניונקטיב II | נטיית הפועל kommen (פועל חזק)>  |
| --- | --- | --- | --- | --- | --- |
| ראשון יחיד | komm-e | kam | komm-e | käm-e |  |
| שני יחיד | komm-st | kam-st | komm-est | käm-est |  |
| שלישי יחיד | komm-t | kam | komm-e | käm-e |  |
| ראשון רבים | komm-en | kam-en | komm-en | käm-en |  |
| שני רבים | komm-t | kam-t | komm-et | käm-et |  |
| שלישי רבים | komm-en | kam-en | komm-en | käm-en |  |
הדקדוק הגרמני > מערכת הפועל הגרמני > זמני הפרפקט

פרפקט ההווה מורכב באמצעות הבינוני ונטיית פועל עזר מתאים בזמן הווה, זמן זה מציין עבר והוא נפוץ יותר בשפה המדוברת לביטוי עבר.
פרפקט העבר מורכב מצורת הבינוני ונטיית פועל עזר מתאים בזמן עבר, זמן זה מציין מאורע שקרה לפני מאורע אחר בעבר.
פרפקט העתיד נדיר יחסית בדיבור, הוא מורכב מצורת הבינוני ונטיית פועל עזר מתאים בזמן עתיד ומציין מאורע שיתרחש לפני מאורע אחר בעתיד.
פרפקט התנאי מורכב מצורת הבינוני ונטיית פועל עזר מתאים בזמן תנאי, זמן זה מציין תנאי עבר כלומר תנאי שלא התממש ובוטל, בניגוד לתנאי ההווה המציין תנאי היפותטי, ותנאי העתיד הממשי.
פועלי העזר הנדרשים להרכבת זמני הפרפקט הם haben (שייכות) ו־sein (להיות).
הפעלים הדורשים פועל עזר sein הם פועלי תנועה ושינוי מצב, כל שאר הפעלים דורשים את פועל העזר haben.
| פועל העזר Sein – להיות> גוף | פועל העזר Sein – להיות> הווה | פועל העזר Sein – להיות> עבר | פועל העזר Sein – להיות> דיבור עקיף | פועל העזר Sein – להיות> תנאי | פועל העזר Sein – להיות> עתיד |
| --- | --- | --- | --- | --- | --- |
| ראשון יחיד | bin | war | sei | wäre | werde sein |
| שני יחיד | bist | warst | seiest | wärest | wirst sein |
| שלישי יחיד | ist | war | sei | wäre | wird sein |
| ראשון רבים | sind | waren | seien | wären | werden sein |
| שני רבים | seid | wart | seiet | wäret | werdet sein |
| שלישי רבים | sind | waren | seien | wären | werden sein |

| פועל העזר Haben – שייכות |
| --- | --- | --- | --- | --- | --- |
| ראשון יחיד | habe | hatte | habe | hätte | werde haben |
| שני יחיד | hast | hattest | habest | hättest | wirst haben |
| שלישי יחיד | hat | hatte | habe | hätte | wird haben |
| ראשון רבים | haben | hatten | haben | hätten | werden haben |
| שני רבים | habt | hattet | habet | hättet | werdet haben |
| שלישי רבים | haben | hatten | haben | hätten | werden haben |
הדקדוק הגרמני > מערכת הפועל הגרמני > צורות הבינוני

שתי צורות פועל, הבינוני ההווה ובינוני העבר המשמשים גם כשמות תואר ונוטים לפי כללי נטיות התארים, אך באמצעות שימוש בפעלים sein ו־haben ניתן להשתמש בבינוני העבר ליצירת זמני הפרפקט.